SNNP บวก 3% โบรกฯเคาะเป้า 13.50 บ. ชี้กำไร Q4 “นิวไฮ” รับเปิดเมือง-ออกสินค้าใหม่หนุน
SNNP บวก 3% โบรกฯชี้กำไรไตรมาส 4 “นิวไฮ” จากการเปิดเมือง โรงงานกลับมาผลิตได้ตามปกติ-ออกสินค้าใหม่ได้รับการตอบรับดีและมี margin สูง แนะนำ “ซื้อ” ราคาเป้าหมาย 13.50 บ.

9 ธ.ค. 2564

ผู้สื่อข่าวรายงานว่าวันนี้ (9 ธ.ค. 2564) ราคาหุ้นบริษัท ศรีนานาพร มาร์เก็ตติ้ง จำกัด (มหาชน) หรือ SNNP ณ เวลา 10:34 น. อยู่ที่ระดับ 11.80 บาท เพิ่มขึ้น 0.30 บาท หรือ 2.61% โดยทำจุดสูงสุดที่ 12.00 บาท และทำจุดต่ำสุดที่ 11.60 บาท ด้วยมูลค่าการซื้อขาย 115.33 ล้านบาท

บริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ (9 ธ.ค. 2564) โดยคาดกำไรไตรมาส 4/2564 จะเพิ่มขึ้นทั้งจากไตรมาสก่อน และจากงวดเดียวกันของปีก่อน ซึ่งจะเป็นกำไรสูงสุดของปี จากการเปิดเมือง โรงงานกลับมาผลิตได้ตามปกติ อีกทั้งมีการออกสินค้าใหม่ๆ ซึ่งได้รับการตอบรับดีและมี margin สูง โดยล่าสุดจับมือกับเนสท์เล่ เปิดตัวสินค้าใหม่ Jele x NESTEA วางขายเอ็กซ์คลูสีฟในเซเว่นฯเริ่มวันนี้ แนะนำ “ซื้อ” ราคาเป้าหมาย 13.50 บาท